ดักเก็บ GOLD ก่อนขึ้น XD ปันผล 0.46 บ. โบรกฯชูดาวเด่นอสังหาฯ อัพไซด์สูงปรี๊ด
ดักเก็บ GOLD ก่อนขึ้น XD ปันผล 0.46 บ. พ่วง P/E ต่ำ-อัพไซด์สูง โบรกฯชูดาวเด่นหุ้นอสังหาฯ กำไรปี 62 มีลุ้นโตนิวไฮ!
4 ธ.ค. 2561

“ข่าวุ้นธุรกิจออนไลน์” ได้ทำการสำรวจบทวิเคราะห์และข้อมูลหุ้น บริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) หรือ GOLD โดยพบว่า บริษัทเตรียมจ่ายปันผลจากงวดการดำเนินงานวันที่ 1 ต.ค. 2560 ถึงวันที่ 30 ก.ย. 2561 เป็นเงินสด 0.46 บาทต่อหุ้น กำหนดขึ้นเครื่องหมาย XD ในวันที่ 14 ธ.ค.2561 และกำหนดจ่ายเงินปันผลในวันที่ 14 ก.พ.2562
ขณะที่ข้อมูลค่าสถิติสำคัญ ล่าสุด ณ วันที่ 30 พ.ย.2561 ค่า P/E อยู่ที่ 9.53 เท่า ซึ่งต่ำกว่าค่า P/E กลุ่มพัฒนาอสังหาริมทรัพย์ ซึ่งอยู่ที่ 17.33 เท่า และต่ำกว่าค่า P/E SET ซึ่งอยู่ที่ 15.55 เท่า ส่วนอัตราเงินปันผลตอบแทน (Dividend Yield) อยู่ที่ 5.32%
ด้าน นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” หุ้น GOLD ให้ราคาเป้าหมาย 13.60 บาทต่อหุ้น จากเดิมที่ 13.50 บาทต่อหุ้น จากการปรับประมาณการกำไรเพิ่มขึ้นเล็กน้อย
โดยคาดว่าในปี 2562 จะเป็นอีกปีที่ GOLD โดดเด่นทั้งรายได้และกำไรสุทธิที่เป็น New Record High ขณะที่  Presales แม้การเติบโตจะก้าวกระโดดมาหลายปีและในปีนี้ตั้งเป้าทรงตัวซึ่งมองว่าเนื่องจาก GOLD เพิ่มความกังวลต่อตลาดอสังหาริมทรัพย์ในปีหน้า แต่เชื่อว่าจะไม่กระทบกับประมาณการเนื่องมี Secured Revenue สูงและใน 1 ปีจากนี้ GOLD จะได้แรงหนุนจาก Asset Value จากการเปิดสามย่าน มิตรทาวน์ในเดือนก.ย.2562 และการจัดตั้ง REIT ของอาคาร FYI ซึ่งยังไม่รวมในประมาณการ
ทั้งนี้ในปี 61 GOLD ตั้งเป้าการเปิดโครงการใหม่ 25 โครงการ มูลค่า 28,600 ล้านบาท (เพิ่มขึ้น 25% เมื่อเทียบจากปีก่อน) โดยสัดส่วนหลักยังคงเน้นทีอยู่อาศัยขนาดกลางและเล็กคือ ทาวน์เฮาส์และทาวน์โฮม ซึ่งมีสัดส่วนประมาณ 70% ของมูลค่าที่เปิดในปีหน้า
ส่วนเป้า Presales สุทธิในปี 2562 GOLD ตั้งเป้าที่ค่อนข้าง Conservative หลังจากที่เติบโตมา 5 ปีซ้อน GOLD จึงวางเป้าที่ Flat เมื่อเทียบจากปีก่อนที่ประมาณ 18,500 ล้านบาท ซึ่งมองว่าเป้าที่ไม่คาดหวังการเติบโตเนื่องจากบริษัทตระหนักถึงความผันผวนและความเสี่ยงของกลุ่มอสังหาริมทรัพย์ในปี 2562 อย่างไรก็ตามหากการเปิดโครงการใหม่ทำได้ตามเป้ามีโอกาสที่ Presales จะเติบโตได้
ขณะที่ ล่าสุด GOLD มี Backlog ในมือที่ 7,400 ล้านบาท ซึ่งคาดว่าจะสามารถบันทึกรายได้ทั้งหมดในปี และบล.เมย์แบงก์ กิมเอ็ง (ประเทศไทย) คงประมาณการรายได้ของ GOLD ในปี 2562 ที่ 19,357 ล้านบาท (เพิ่มขึ้น 23% เมื่อเทียบจากปีก่อน) มี Secured Revenue แล้ว 38%
อย่างไรก็ตามมีการปรับค่าใช้จ่าย SG&amp;A ลงเล็กน้อยเพื่อสะท้อนศักยภาพการบริหารที่ทำได้ดีขึ้นและทำให้ประมาณการกำไรสุทธิเพิ่มขึ้น 7% เท่ากับ 2,505 ล้านบาท (เพิ่มขึ้น 19.3% เทียบจากปีก่อน) โดยทั้งรายได้และกำไรสุทธิยังคงเป็น New Record High
ส่วน นักวิเคราะห์ บล.บัวหลวง ระบุในบทวิเคราะห์ แนะนำ “ซื้อ” หุ้น GOLD ให้ราคาเป้าหมาย 10.60 บาทต่อหุ้น มองว่า GOLD เป็นหุ้นดาวรุ่งในกลุ่มอสังหาริมทรัพย์ เนื่องจากผู้บริหารมั่นใจว่าบริษัทยังอยู่ในช่วงของการเติบโตอย่างแข็งแกร่ง และได้เปิดเผยแผนธุรกิจสำหรับธุรกิจอสังหาริมทรัพย์ปี 2562 ว่าจะเปิดตัวโครงการเพิ่มขึ้น 26% เมื่อเทียบจากปีก่อน และตั้งเปารายได้เติบโตถึง 28% เมื่อเทียบจากปีก่อน
ทั้งนี้ บล.บัวหลวง เชื่อว่าผลตอบแทนเงินปันผลที่สูงในปี 2561 จะหนุนราคาหุ้นในระยะสั้น ประมาณการว่า GOLD จะทำกำไรเติบโตที่ 10% ในปี 2562 บริษัทยังมีแนวโน้มการรับรู้รายได้จากการขายอสังหาริมทรัพย์สูงเป็นอันดับสองของกลุ่ม GOLD
ขณะที่ ราคาหุ้น GOLD ปิดตลาดวานนี้ (3 ธ.ค.) อยู่ที่ระดับ 8.85 บาท บวก 0.20 บาท หรือ 2.31% ด้วยมูลค่าซื้อขาย 26.31 ล้านบาท และยังมีอัพไซด์จากราคาเป้าหมายที่ 13.60 บาท อยู่ 53.67%